سر کار منیم آبروملا اویناما...!
یایین سون گونلری ایدی اوتورموشدوم میانانین انقلاب پارکیندا ، یولداشلاریملا دئییب گولمه یه مشغولی ایدیک. آنجاق نئچه لحظه دن سورا جاده نین او اوزونده بیر قیرمیزی چراغین فیریلداماغینی گؤردوم بالا بالا میللت توپلاندی او قیرمیزی چیراغ فریلدایان یئره ساری باخیردیلار، آرا دره دن باش قوزاییب ایسته دیم گؤرم نه اولوب؟باخدیم گؤردوم ایکی دانا گشت ارشاد ماشینی دایانیب و نئچه دانا مامور و سرباز توکانلارین بیریسینین کیر کیره سینی آچماغا چالیشیرلار! اوره ییم ده بئله فیکیرله شیردیم کی سانکی او توکاندا آدام اؤلدوروبلر!یوخسا بیری ، بیر باشقاسینی اؤلدورمک قصدی واردیر!و بونا گؤره بو مامورلار توپلانیب لار بورایا و او اینسانین جانین نجات وئرمک ایسته ییرلر! من بو فیکیرلری باشیمدا گئچیرده گئچیرده، مامورلار توکانین کیرکیره سینی چکدیلر یوخاری! او جمعیتین آراسیندا باخماق چتینی ایدی!آنجاق چتینلیکله باش قوزادیم باخدیم گؤردوم بیرنین الینه دستبند ووروبلار و سالیرلار ماشینین ایچینه، اوره ییم ده دئدیم سانکی بو همان دی کی آدام اؤلدورمک قصدی وار ایدی!آخی مامور بونو ماشینا سالاندا بئله باشیندان ووروب دئییردی"جهنم اول ایچه ری" من دئدیم ایندی بو او ضربه نین آغریسینا اؤلر! بیر لحظه جمعیت یئنه باشین چؤندردی توکانا ساری اوردا بیر سرباز وار ایدی هایینا سالیب باشینی چؤندردی جمعیته ساری و قیشقیردی"آغا نمنه وار؟ نییه دوروبسوز بوردا؟ داغیلون! تئز اولون داغیلون!"آنجاق هئچ کیم سؤزونه باخمایاراق، توکانین قاباغیندا دوردورلار تا گؤره لر نه ایتیفاق دوشوب! اؤزومو جمعیتین آراسیندان قاباغا چکیب و توکانا یوخونلاشدیردیم!باخدیم گؤردوم بو یول بیر باشقاسینی توکانین ایچیندن گتیریرلر!ائله بیل بونون هئچ حالی یوخویدو! و بونو ال قولوندان توتوب باشیندان وورا وورا سالیردیلار ماشنین دالینا اونو وورا وورا ، حالسیز حالسیز دئییردی"سر کار منیم آبریمنان اویناما""سرکار منیم آبریمنان اویناما" سورا یانیمداکیندان سوروشدوم نه ایتفاق دوشوب نییه بونلاری توتورلار؟دئدی"گؤرومورسن مگر؟ طرف ایچیب کئفلی دیر." اونلاری سالدیلار ماشینین ایچینه! و آپاردیلار. آنجاق میللت داغیلاندا ، چوخو بئله دئییردی"ائله بیل قاتیل توتوردولار"چوخ تعجب ائله دیم ائوه گئده گئده فیکیرله شیردیم کی گؤره سن مشروب ایچیب کئفلنمه گین گوناهی چوخدور؟ یوخسا خالقین و میللتین آبریسییلا اویناماغین گوناهی چوخدور؟! بئله اولسایدی آللها نه یی چون دئییردیلر ستارالعیوب؟!
یازار:دالغا مایانالی
pes_Arab azb_Arab azb_Arab